《五丁关》
清代·李化楠

雷风震荡鬼夜哭，壮士奋怒山为却。手擘铁崖两扇开，神工不为施樵凿。

美女金牛事有无，天教破险通秦蜀。迤逦峡尽见雄关，关封峡口如泥丸。

造化瀜液相缀补，抟沙撄土堆苍峦。我行观山心已厌，惟有兹山看不倦。

沿溪翠筱绿沾衣，匝地野花红拂面。良牧有意夸山灵，标题旧迹建茶亭。

当年若无霹雳手，至今何人知五丁。

作者简介：李化楠，字让斋，罗江人。乾隆壬戍进士，官保安同知。有《万善堂诗》。